**Matija Subašić-Maras imenovana na poziciju članice Uprave i glavne operativne direktorice za ljudske resurse Studenca**

**Omiš, 19.1.2026.** – Nadzorni odbor Studenca, najvećeg maloprodajnog lanca u Hrvatskoj po broju trgovina, imenovao je Matiju Subašić-Maras članicom Uprave i glavnom operativnom direktoricom za ljudske resurse kompanije. Ovom promjenom prvi put u Upravu dolazi osoba odgovorna za upravljanje ljudskim potencijalima, čime Studenac dodatno potvrđuje stratešku važnost ljudi i organizacijskog razvoja u kompaniji s više od sedam tisuća zaposlenika.

Mandat Matije Subašić-Maras započinje 19. siječnja. Odgovornost za poslovno područje preuzima od Tatjane Jukić, dosadašnje direktorice upravljanja ljudskim potencijalima, koja nakon pet godina u Studencu nastavlja profesionalni put izvan kompanije.

„Ovom odlukom jasno poručujemo da su ljudi u središtu naše strategije rasta. U okolnostima snažnog širenja poslovanja i izazova s dostupnošću radne snage, upravljanje ljudskim potencijalima jedno je od ključnih pitanja dugoročne održivosti i uspjeha kompanije“, istaknuo je **Michal Senczuk**, predsjednik Uprave Studenca te dodao kako Matija Subašić-Maras donosi bogato iskustvo u Studenac: „Matiji želim toplu dobrodošlicu u Upravu Studenca. Njezino iskustvo u vođenju velikih sustava kroz transformacije, jačanje organizacijske kulture i razvoj ljudi bit će iznimno važno za daljnji razvoj naše kompanije. Ujedno zahvaljujem Tatjani Jukić na pet godina predanog rada, profesionalnosti i snažnom doprinosu izgradnji modernog HR-a u Studencu.“

U novoj ulozi, Subašić-Maras fokusirat će se na daljnje jačanje organizacijske kulture, razvoj i zadržavanje zaposlenika, održiv proces zapošljavanja, unapređenje sustava nagrađivanja i praćenja učinka te na stvaranje stabilnog radnog okruženja prilagođenog potrebama najveće maloprodajne mreže u Hrvatskoj.

„Studenac je kompanija koja raste brzo, ali pritom ostaje snažno povezana sa zajednicama u kojima djeluje. Moj fokus bit će stvaranje okruženja u kojem se zaposlenici osjećaju sigurno, cijenjeno i motivirano, uz jasne sustave razvoja, odgovornosti i nagrađivanja. U industriji u kojoj su ljudi ključna konkurentska prednost, kvalitetno upravljanje ljudskim potencijalima mora biti jednako snažno kao i poslovna strategija“, poručila je **Matija Subašić-Maras.**

Matija Subašić-Maras diplomirala je psihologiju te je stekla MBA diplomu, a iza sebe ima više od 25 godina iskustva na višim i najvišim rukovodećim pozicijama u javnom i privatnom sektoru. Karijeru je započela u Ministarstvu vanjskih poslova Republike Hrvatske, nakon čega se razvijala u PLIVI, gdje je sudjelovala u velikim organizacijskim i kulturnim transformacijama. Potom je vodila regionalni HR za farmaceutski i *consumer healthcare* segment u kompaniji GlaxoSmithKline, obnašala funkciju direktorice ljudskih resursa u Croatia osiguranju tijekom post-privatizacijske faze, a zatim radila i kao konzultantica za HR transformacije u FMCG i srodnim industrijama.

Na poziciju članice Uprave Studenca za upravljanje ljudskim potencijalima stiže iz Uprave Zagrebačkog Holdinga, gdje je od 2021. godine vodila sveobuhvatnu transformaciju HR funkcije u sustavu s više od sedam tisuća zaposlenika.

**O Studencu**

Studenac je hrvatski maloprodajni trgovački lanac utemeljen 1991. godine u Omišu. Nakon 2018., kada je započela sveobuhvatna transformacija poslovanja tvrtke obilježena brojnim akvizicijama i njezinim organskim rastom diljem zemlje, Studenac je postao najveći maloprodajni lanac u Hrvatskoj po broju trgovina. Godine 2024. Studenac je započeo širenje svoje mreže van granica Hrvatske te iskoračio na tržište susjedne Slovenije.

Studenac se ponosi praktičnim i dostupnim trgovinama koje zadovoljavaju svakodnevne potrebe kupaca, odražavajući svoju usmjerenost na kupca kroz prepoznatljivu ponudu i jedinstveni koncept „I sitno i bitno“.

Od 2018. godine do danas tvrtka je više nego utrostručila broj trgovina u svojoj mreži. Na kraju 2024. godine Studenac je upravljao s više od 1400 trgovina i zapošljavao više od 7000 zaposlenika. Time je učvrstio svoju prisutnost u lokalnim zajednicama, od užurbanih gradskih središta poput Zagreba i Splita do ruralnih regija s nižom gustoćom naseljenosti i otoka diljem Jadrana koji se mogu pohvaliti snažno razvijenom turističkom industrijom.

Studenac je jedan od najbrže rastućih maloprodajnih trgovaca prehrambenim proizvodima u srednjoistočnoj Europi. Prihodi tvrtke porasli su s 309,5 milijuna eura ostvarenih 2021. godine na 816,5 milijuna eura zabilježenih 2024., što predstavlja složenu godišnju stopu rasta (CAGR) od 38 posto.

Od 2018. godine Studenac je u vlasništvu fonda kojim upravlja tvrtka Enterprise Investors. Riječ je o jednom od najvećih društava za ulaganje privatnog kapitala u srednjoistočnoj Europi kojeg odlikuje jedinstveno iskustvo i niz uspješnih ulaganja u maloprodajnom sektoru.

**Kontakti**

**ABECEDA Komunikacije (Hrvatska)**

Marina Bolanča Radunović | +385 91 7912 570

E-adresa: [marina@abeceda-komunikacije.hr](mailto:marina@abeceda-komunikacije.hr)

**Studenac**

Tatjana Spajić, direktorica Službe korporativnih komunikacija

+385 91 489 0462 **|** tatjana.spajic@studenac.hr